
Tumulul „Gramurada de la Jupani” a scos la iveală 
două morminte de incinerație din 1400 î.Hr. 
de Conf. univ. dr. George V Grigore 
 
Specialiştii de la Direcţia Judeţeană de Cultură, Muzeul de 
Istorie şi Etnografie din Lugoj, Universitatea de Vest din Timişoara și 
arheologii Muzeului Național al Banatului au descoperit două 
morminte de incineraţie cu vase cu cenuşă umană, din perioada anului 
1400 î.Hr.. Vasele cu cenușă umană au fost găsite în satul Susani, din 
comuna Traian Vuia, din județul Timiș. O descoperire similară a fost 
realizată tot în același loc, dar în anul 2019.„Vasele au fost scoase la 
lumină pe sit-ul arheologic, reprezentat de tumulul numit Gramurada 
de la Jupani, satul Susani, comuna Traian Vuia din judeţul Timiş. 
Săpătura de anul acesta, din acea zonă, a început în 6 iulie şi s-a 
încheiat în 31 iulie.Descoperirile cele mai recente se adaugă celor din 
2019, când a mai fost găsit un mormânt de incineraţie cu patru vase. 
Informaţiile obţinute până acum de echipa de specialişti, prin datarea 
cu izotopul C14, arată că mormintele aparţin unei perioade în care 
Banatul era locuit de populaţii ce aparţineau de perioada târzie a 
Epocii Bronzului. Atât descoperirile de anul acesta cât şi cele de anul 
trecut sunt analizate în această perioadă, procesul de restaurare a 
vaselor a început, urmând ca rezultatele să fie ulterior prezentate”, 
spun reprezentanții Muzeului Naţional al Banatului din Timişoara. 
Situal arheologic Susani – Gramurada de la Jupani face parte din 
grupul de patru tumuli-movile situat pe latura nordică a localității 
Susani. Dragoș Diaconescu, de la Muzeul Naţional al Banatului este 
cercetătorul care a condus echipa de experți care a realizat săpăturile 
arheologice din satul Susani. Din echipă mai fac parte: arheologul 
Victor Bunoiu de la Direcţia Judeţeană pentru Cultură Timiş, 

arheologul Răzvan Pinca dela Muzeul de Istorie şi Etnografie din 
Lugoj şi conf. Univ. Dr. Dorel Micle de la Universitatea de Vest din 
Timişoara. 
 
Surse: impact.ro; fantasticulbanat.com; culturatimis.ro; mnab.ro 
 
Sursa foto: Facebook/ Muzeul Național al Banatului  
 
 
Tumulii „Gramurada de la Jupani” din satul Susani, comuna Traian Vuia, județul 
Timiș. 

Săpături arheologice în tumulul „Gramurada de la Jupani” din satul Susani, comuna 
Traian Vuia, județul Timiș. 
 
 
Urne funerare din epoca tarzie a bronzului (1400 î.Hr.) descoperite în Tumulul 
„Gramurada de la Jupani” din satul Susani, comuna Traian Vuia, județul Timiș. 
